РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/387-13

18. октобар 2013. године

Б е о г р а д

З А П И С Н И К

25. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 17. ОКТОБРА 2013. ГОДИНЕ

 Седница је почела у 12, 15 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Катица Вијук, Миланка Јевтовић Вукојичић, Љиљана Миладиновић, Љиљана Лучић, Иван Бауер, Александар Радојевић и Јована Јоксимовић.

 Седници нису присуствовали чланови Одбора: Александар Пејчић, Саша Дујовић, Сања Чековић, Душица Морчев, Ранка Савић, Мирјана Драгаш, Славица Савељић и Мирослав Маркићевић, као ни њихови заменици.

 Седници су поред чланова Одбора, присуствовали: Небојша Стефановић и Весна Ракоњац, народни посланици.

 Седници су присуствовали и: Саша Јанковић, заштитник грађана, Наташа Јовић и Елвира Тот, сараднице заштитника грађана, Жарко Шундерић, менаџер Тима за социјално укључивање и смањење сиромаштва, Невена Петрушић, повереница за заштиту равноправности, Јасмина Ивановић, начелница у Министарству рада, запошљавања и социјалне политике, Јудита Рајхенберг, директорка УНИЦЕФ-а за Србију и Хрватску, Јадранка Милановић и Тања Ранковић, УНИЦЕФ, Ана Јовановић, председница Удружења Јелек, Наташа Глигоријевић и Маја Гилић, Удружење Јелек, Драгана Соћанин, председница Удружења Родитељ, др Ивана Стевановић, директорка Центра за права детета, Саша Стефановић, МОДС, Биљана Леденичан и Јелена Манић, УНДП.

 Седница је у складу са чланом 72. став 5. Пословника Народне скупштине, одржана на основу дневног реда предложеног у сазиву.

Д н е в н и р е д:

1. Обележавање Светског дана борбе против сиромаштва, с посебним освртом на положај деце и самохраних родитеља.

 Прва тачка дневног реда **– Обележавање Светског дана борбе против сиромаштва, с посебним освртом на положај деце и самохраних родитеља**

Председница Одбора је отворила седницу, подсетивши да је заједничка седница овог одбора и Одбора за права детета посвећена обележавању 17. октобра, Светског дана борбе против сиромаштва.

 **Председник Одбора за права детета** је истакао да је овај дан, који је установљен 1993. године од стране Генералне скупштине УН, широм света симболично посвећен настојањима да се искорене пре свега екстремно сиромаштво и неједнакост који владају целом планетом.

 Нагласио је да у Народној скупштини Републике Србије постоји дуга традиција обележавања Светског дана борбе против сиромаштва и захвалио је Програму за развој УН, који је и ове године, као и много пута раније, партнер Народне скупштине у организовању скупова посвећених овом дану.

 Рекао је да одбори Народне скупштине настоје да окупе народне посланике, представнике надлежних министарстава, других релевантних државних органа и институција, међународне партнере и представнике невладиних организација са циљем да размене искуства, успоставе односе трајне сарадње и активирају све расположиве ресурсе у борби против сиромаштва, како би се побољшао положај угрожених категорија грађана Србије.

 Указао је на то да је заједничка седница посвећена унапређењу процеса који се креће од сиромаштва до одрживости, са жељом да људи буду у центру инклузивног развоја, као и да је посебна пажња посвећена деци и самохраним родитељима који су увек у врху свих статистичких података, када је реч о посебно угроженим групама грађана, погођеним сиромаштвом.

Истакао је да се у Србији за око 400 хиљада деце издваја нека врста материјалне надокнаде због социјалне угрожености, а изузетно је велики и број деце која живе испод линије сиромаштва.

Указао је на потребу да већа пажња буде посвећена развијању партнерских односа са медијима када је у питању извештавање о породичном насиљу и насиљу над децом, јер смо сведоци постојања недовољно добре заштите права деце и њиховог идентитета у овој области.

Нагласио је да смањење сиромаштва деце, обезбеђивање једнаког приступа квалитетној здравственој заштити и квалитетном образовању, као и укључивање најсиромашније деце у програме социјалне заштите, представљају неке од кључних проблема на чијем решавању сви треба да буду потпуно ангажовани.

 Рекао је да је мали проценат деце уписан у вртиће у Србији, при чему деца из богатијих породица имају троструко већи приступ вртићима, него деца из најсиромашнијих породица, као и да у односу на општу популацију, пет пута мање деце из ромске популације похађа предшколско образовање, док обавезно основно образовање обухвата 89% младих Рома.

 Предочио је податке који указују на чињеницу да је две трећине деце старости од 2 до 14 година искусило неку врсту психолошке агресије или физичког насиља, као и да посебан проблем представља сексуално насиље над децом, нарочито када се има у виду да у 80% случајева децу злоставља неко од чланова породице.

Социјална (друштвена) искљученост према речима председника Одбора за права детета представљапроцес којим су одређени појединци смештени на ивицу друштва због свог сиромаштва, недостатка основних знања, или као резултат дискриминације, и онемогућени су да учествују у друштвеним догађањима. Они имају мало приступа институцијама, органима власти и процесима доношења одлука, што утиче на њихов појачан осећај немоћи и немогућности да утичу на сопствени живот.

 Истако је да свим релевантним субјектима у друштву циљ треба да буде достизање задовољавајућег нивоа социјалне (друштвене) укључености, односно покретање процеса који омогућавају да они који су у ризику од сиромаштва и друштвене искључености добију могућност и средства која су потребна за пуно учешће у економском, друштвеном и културном животу и постизању животног стандарда и благостања који се сматрају нормалним у друштву у којем живе. Друштвена укљученост осигурава веће учешће грађана у доношењу одлука, што утиче на њихове животе и остварење основних права.

 Нагласио је да Одбор за права детета улаже напоре да у оквиру свог делокруга рада ствара друштво у коме ће се постићи што виши степен социјалне кохезије, што подразумева оспособљавање свих релевантних државних органа и институција, невладиног сектора и сваког појединца да гради друштво у коме ће у што већој мери бити осигурана добробит свим члановима, а посебно деци и њиховим родитељима, самохраним или онима који се боре да превладају тешке животне услове и својој деци обезбеде неопходан стандард.

 Такође је рекао да треба градити друштво у коме ће на минимум бити сведена неједнакост и избегнуте поделе, и да је то идеал којем друштво треба да тежи, али да је потребно предузети и све реалне и расположиве кораке како би се допринело одржавању, побољшавању и прилагођавању Србије променама које се дешавају у економској, социјалној и политичкој сфери, како би се омогућили уравнотежен развој и промовисање једнаких могућности за сваког појединца и свако дете.

 Захвалио је свим партнерима Народне скупштине, као и народним посланицима на преданом и посвећеном раду у овој области и свима пожелео успешан рад на седници.

 **Председница Одбора** је у уводној речи најпре истакла чињеницу да у Србији у претходне две деценије расте процес осиромашења највећег дела становништва. Нагласила је да забрињава број од преко 700 хиљада грађана који живе испод линије сиромаштва, као и проценат незапослених грађана који износи 26%, уз преко 100 хиљада корисника различитих видова социјалне помоћи, истакавши да су ове суморне бројке одраз тешког времена у којем живимо.

 Међутим, указала је на то да се међу сиромашнима могу издвојити одређени социјални слојеви који су посебно погођени сиромаштвом, а то су на првом месту деца. Процењено је да у Србији живи најмање неколико десетина хиљада деце која немају основне услове за живот, правилан развој и срећно детињство. Ова деца најчешће потичу из породица које и саме спадају у сиромашне, или су деца из разорених породица, или без родитељског старања. Друга група коју сиромаштво посебно погађа су самохрани родитељи.

 Стога је рекла да се на овај дан поставља питање – шта свако од нас може да учини у погледу тога да се проблеми сиромаштва, што је могуће више, превазиђу, ако већ никада неће моћи потпуно да се искорене. Нагласила је да борба против сиромаштва спада у континуирани процес, који некад даје боље, а некад лошије резултате, али је увек неопходна координација свих чинилаца државне политике.

 Истакла је да је одбор на чијем је челу, у претходних годину дана одржао 24 седнице и иако проблем сиромаштва није био једини којим се Одбор на својим седницама бавио, размотрен је велики број радних докумената, како законских предлога, тако и закључака и извештаја о раду појединих државних тела. Нагласила је да је одржано и неколико јавних слушања, која су се на директан или индиректан начин бавила проблемима сиромаштва и социјалне угрожености. Такође, Одбор свакодневно прима представке грађана, у којима се они жале управо на своје социјалне проблеме, а Одбор настоји да им помогне првенствено правним саветима у погледу остваривања њихових права, с обзиром на то да за друге видове пружања помоћи није надлежан.

 Нагласила је да је у оквиру Одбора, у досадашњем раду постизана сагласност о већини питања, с обзиром на то да се ради о многобројним грађанима погођеним социјалним проблемима.

 Задатак Народне скупштине, према речима председнице Одбора, је да доношењем квалитетних законских решења, створи одговарајући правни оквир за што ефикаснију борбу против сиромаштва, у чему и овај одбор има важну улогу.

 Сматра да и овај скуп може бити од користи, јер ће се чути одређени примери из праксе, разменити искуства, а можда би се могли конципирати и предлози конкретних решења, којима би сви заједно, у оквиру својих надлежности, могли да допринесу у наредном периоду.

 **Саша Јанковић**, заштитник грађана, рекао је да сиромаштво убија људска права и да су тренутно сва права грађана погођена галопирајућим сиромаштвом. Од притужби које Заштитник грађана добија највише их се односи на угроженост економских и социјалних права. Истакао је да постоји одређени помак кад су у питању политичка права, али да држава назадује у погледу економских и социјалних права. Рекао је да механизми заштите људских права не помажу у остваривању социјалних права и да држава својим грађанима из године у годину може да гарантује све мања социјална права. У таквој ситуацији, истиче, они који су задужени да штите људска права, имају задатак да обезбеде да макар они ресурси који су доступни, буду подељени без дискриминације и на најквалитетнији начин. Поменуо је да извештаји Заштитника грађана, на први поглед не говоре о класичним људским правима, али да суштински говоре о разлозима због којих грађани остају без својих економских и социјалних права.

 Сматра да одговорност за коришћење постојећих ресурса представља једну од ствари које на оваквим скуповима треба потенцирати, а исто тако и санкционисање њихове злоупотребе.

 Наша земља је донела многе документе (стратегије, акционе планове, итд.) који се односе на најугроженије категорије становништва, али је изразио жаљење што многи од тих докумената још увек нису реализовани. Навео је пример Стратегије за побољшање положаја Рома и рекао да смо у току Декаде за инклузију Рома уложили много новца у презентације и пројекте, али да нема објективних показатеља да се положај Рома на нивоу Републике Србије битно побољшао. Сматра да у вези са питањем Рома, није до краја искоришћена могућност мобилизације јавног мњења. Међутим, навео је да има и добрих примера, као што је Апатин, где је друштвена интеграција у поодмаклом стадијуму, насеља су уређена, а ромска деца укључена у школски систем. Такође је поменуо Пожаревац, где је у сарадњи са Комесаријатом за избеглице и Центром за социјални рад, изграђено насеље за расељене Роме и подигнут је ниво друштвене укључености. Апеловао је да се оваквим конкретним примерима поклања више пажње.

 С друге стране, поменуо је децу улице, децу која просе и рекао да су сарадници Заштитника грађана 2011. године урадили истраживање о овој групи становништва, које је за резултат имало одређене конкретне препоруке – као што је нпр. доношење стратегије и плана за заштиту ове најугроженије категорије деце код нас, међутим, ни један државни орган их до данас није узео у озбиљно разматрање. Истакао је да се не може говорити о успеху пројеката и стратегија, уколико расте број деце која просе и која немају стално место боравка.

 Захвалио је свима на обележавању овог дана и изразио наду да ћемо сви наћи начина да услед тренутне кризе, ресурсе које имамо на располагању користимо ефикасније и рационалније.

 **Јасмина Ивановић**, начелница у Министарству рада, запошљавања и социјалне политике, говорила је о томе на који начин Министарство покушава да да свој допринос решавању овог проблема. Ступање на снагу Закона о социјалној заштити у априлу 2011. године представља један од системских одговора државе, пре свега у смислу материјалне подршке, као што су новчана социјална помоћ, дечији додатак и једнократна помоћ (чија је исплата у надлежности јединица локалне самоуправе). Истакла је да овај закон као могуће кориснике препознаје и лица без држављанства, односно особе које нису држављани Републике Србије. Ово је значајно кад се има у виду постојање све већег броја „деце у покрету“, што је специфичан термин који обухвата децу која из различитих разлога мигрирају и спадају међу најосетљивију и најрањивију групу деце, у смислу ризика од злоупотреба и експлоатације различитих врста. Новина је и то што овај закон препознаје групе корисника које раније нису биле прецизно одређене, као што су жртве трговине људима, злостављања, занемаривања, злоупотреба и експлоатације.

 Рекла је да поменуте кључне промене које је донео закон, а које за циљ имају подршку најсиромашнијим грађанима и допринос социјалној инклузији најосетљивијих група грађана, омогућавају повећање броја корисника.

 Нагласила је да овај закон уважава две чињенице – реалнију економију обима (повећање укупног износа помоћи у односу на повећање броја чланова породице) и постојање разлике у потрошњи између деце и одраслих чланова породице. Ради илустрације је рекла да је у марту 2011. године тадашње право на материјално обезбеђење породице користило скоро 77 хиљада породица (око 200 хиљада грађана), док је у августу ове године то право користило скоро 97 хиљада породица (скоро 250 хиљада корисника), што указује на очигледно повећање обухвата покривеног овим правом. Указала је на то да је у августу из националног буџета само за новчану социјалну помоћ издвојено преко милијарду динара.

 Истакла је да су овим законом унете новине које у нашем систему раније нису биле препознате, као нпр. радна активација, тј. активно тражење посла и решавање питања незапослености радно способних незапослених корисника новчаних социјалних давања. Министарство на овоме и даље ради, у сарадњи са Националном службом за запошљавање, али и са другим карикама у систему које могу да дају допринос, како би поменута лица почела активније да траже посао.

 Када су у питању деца, рекла је да закон узима у обзир то да уколико деца из сиромашних породица похађају школу, остварују право на дечији додатак. Такође је законом проширен појам лица неспособних за рад, тако да се ту сад налазе и младе особе на школовању, и то на терцијарном нивоу образовања.

 Изнела је податак да је у јануару 2013. године, више од 92 хиљаде деце до 18 година, остваривало право на новчану социјалну помоћ, док их у септембру ове године има скоро 99 хиљада, што говори да је и у овој групи корисника дошло до значајног повећања.

 Рекла је да је према подацима центара за социјални рад (којих има 140), у 2012. години мало више од 102 хиљаде деце до 18 година, користило неку врсту права или услуга, а за подршку центру су се обратили указујући на тежак материјални положај у коме се налазе.

 Кад су у питању самохрани родитељи и једнородитељске породице, право на новчану социјалну помоћ је увећано за ову категорију корисника. Према подацима из ове године, скоро 15 хиљада једнородитељских породица или самохраних родитеља користи право на новчану социјалну помоћ, а у тим породицама живе деца до 18 година, док се поменути родитељи старају о скоро 25 хиљада деце.

 Поменула је и једнократну новчану социјалну помоћ, која представља право из надлежности локалне самопураве, па је рекла да један број општина успева да подмири потребе својих грађана за овим видом помоћи. Подаци говоре да се у току 2012. године око 60 хиљада грађана обратило општинама са захтевом за једнократном новчаном помоћи, што је двоструко више него у 2011. години. Овај податак је алармантан и указује на то да грађани све теже живе.

 Подсетила је да је једна од мера социјалне политике право на дечији додатак, које у овом тренутку остварује више од 400 хиљада деце.

 Поменула и Закон о социјалном предузетништву, који такође као кориснике препознаје категорију самохраних родитеља.

 На крају је указала на настојања Министарства да путем конкурса, средствима из националног буџета, подржи најсиромашније општине у развијању услуга социјалне заштите на локалном нивоу, како би се на посредан начин допринело томе да породице могу да рачунају на подршку локалне самоуправе и како би они корисници којима је потребна таква врста услуге, могли да се посвете активнијем тражењу посла.

 Пре него што је реч дата наредном говорнику, председник Одбора за права детета се извинио што ће морати да напусти скуп због раније преузетих обавеза, па је своје место уступио заменици председника Одбора Љиљани Лучић.

 **Жарко Шундерић**, менаџер Тима за социјално укључивање и смањење сиромаштва, рекао је да му је част да говори пред данашњим скупом, али да не жели да говори о бројкама, већ о конкретним примерима и идејама. Подсетио је да сиромаштво није недостатак квалитета личности, већ недостатак новца, могућности и улагања, а настаје онда кад друштво окрене своја леђа појединцу и учини га невидљивим. Истакао је да се сиромаштво лечи образовањем и запошљавањем. Подсетио је на Извештај о светској срећи Колумбија универзитета, који каже да је повећање незапослености највероватнији узрок који је довео до смањења среће у појединим државама. Незапосленост нема само велики утицај на незапослене, већ она сеје страх и међу онима који живе у близини незапослених, као и међу онима који се суочавају са могућом будућом незапосленошћу. Сматра да је у нашем друштву ово посебно изражено, услед свеопште кризе током које је број незапослених скоро удвостручен. Због тога је истакао потребу да друштво допринесе томе да сви имају исту или приближно исту полазну основу у животу. Такође је истакао да ни једно дете не би смело да напусти образовање, али и да би област образовања требало јасније да одговори на потребе времена и да се храбрије мења и прилагођава. У складу са наведеним, друштво би требало да учини све што је неопходно да подстакне запошљавање, као и да помогне у ослобађању стега и оптерећења који утичу на то да људи не могу да раде. У свему томе, улога социјалне заштите би требало да буде показивање солидарности друштва и „куповина времена“, док образовање и запошљавање не буду дали резултате.

 Нагласио је да је Европска унија изграђена на солидарности, која представља један од темеља и вредности Европске уније. Стога је поменуо да је Савет министара за запошљавање и социјалну политику ЕУ управо усвојио закључке на основу којих будућа социјална политика у ЕУ, треба да се заснива на добрим структурама и механизмима, адекватним бенефитима и одрживим финансијама, чему сматра да и ми треба да стремимо.

 Навео је упозорење из пројекта „Европа 2030“, који је настао на захтев Европског савета 2007. године, које каже да амбициозни циљеви праћени ограниченим ресурсима и слабим механизмима за спровођење, представљају рецепт за разочарење. Због тога сматра да је важно да друштво инвестира у грађане, али инвестирањем у праве мере и јачањем механизама који ове мере спроводе.

 Истакао је да је сиромаштво појава која уништава и унижава све људске капацитете и људско достојанство. Подсетио је на речи Махатме Гандија да је сиромаштво најгори облик насиља и зато сматра да је први задатак друштва да осигура поштовање достојанства и сигурности, а то на првом месту подразумева борбу против сиромаштва.

 **Јудита Рајхенберг**, директорка УНИЦЕФ-а за Србију и Хрватску, поздравила је присутне, рекавши да је ово шести пут да се у Народној скупштини обраћа скупу, приликом обележавања Светског дана борбе против сиромаштва. Истакла је да велике социјалне промене у Србији представљају свакодневни изазов за све породице које у њој живе. Рекла је да је цена социјалне кризе велика, а већ је било речи о подацима и о томе колики проценат укупне популације живи испод апсолутне линије сиромаштва, као и о томе колико се овај проценат повећао у последњих неколико година. Познато је да су највише погођена деца млађа од 14 година, с обзиром на то да се у овој групи становништва стопа сиромаштва готово удвостручила. Међу њима су и деца која живе са само једним родитељем, а чак једна четвртина деце из ове групе је у ризику од сиромаштва.

 Нагласила је да систем подршке образовања деце представља једну од најважнијих области за сиромашне породице. Подацима из ПИСА истраживања, идентификован је тренд да деца из сиромашних и једнородитељских породица имају нижа постигнућа, што указује и на дугорочне последице за друштво кад је у питању развој људских ресурса.

 Рекла је да је УНИЦЕФ током ове године спровео истраживање о постојећим мерама за подршку у образовању деце из сиромашних породица. Анализа баријера у образовној путањи детета из сиромашне породице, тј. из осетљиве групе, укључила је и анализу адекватности мера, предвиђених законима из области образовања и социјалне заштите и испитивање могућих сценарија на очекиваном образовном путу детета. Резултати анализе су показали да правовремена и индивидуализована подршка није увек обезбеђена од стране система, ни на прави начин, ни у довољној мери. Препреке се јављају у виду неповољних материјалних услова, али и у виду смањеног ангажмана родитеља и њихове подршке у току овог процеса. Навела је да је за редовно похађање наставе и постизање добрих резултата, врло важна улога школе и наставног кадра, у препознавању ризика, пружању подршке деци и родитељима, спречавању превременог напуштања школе и пружању подршке за остваривање бољих образовних резултата. Рекла је да закон препознаје мере за превенцију осипања и подршку сиромашној деци, али њихова реализација у пракси и даље остаје изазов. Сматра да би поједине мере, које су већ дуже времена финансиране у оквиру образовног система, као што је нпр. допунска настава, требало боље осмислити, тако да се заснивају на превенцији неуспеха, а не на надокнади након лоших оцена. Такође, постојећа мера додељивања бесплатних уџбеника, требало би да обухвати сву децу из сиромашних породица, на свим нивоима образовања. Подсетила је да је нови сет закона у области образовања, предвидео школске оброке и продужени боравак, па сматра да би операционализација ових мера била од посебног значаја за сиромашне и једнородитељске породице. С друге стране, навела је да је кад су у питању поједине постојеће мере из система социјалне заштите, неопходна хармонизација са концептом инклузивног образовања. Дала је пример националних трансфера намењених деци, као и додатне финансијске и нефинансијске подршке деци из материјално угрожених породица за образовање, који представљају права дефинисана законом, али која би требало да буду јасније дефинисана, како би локалне самоуправе имале правни ослонац, али и одговорност за операционализацију таквих мера. Истакла је да научни подаци показују да се улагањем у рани развој и образовање, дугрочно решавају проблеми сиромаштва и социјалне искључености, као и да се највећи повраћај инвестиција постиже кад се улаже у децу из најугроженијих породица. Указала је на важност дораде инструмената предвиђених законима из области социјалне заштите, у смислу подршке и подстицаја за укључивање у предшколско образовање деце из осетљивих група. Рекла је да се оваквим улагањем у децу, утиче на будући развој вештина и способности, а као резултат би се могло очекивати да појединци буду боље припремљени, а целокупно друштво праведније и кохезивније.

 Истакла је да је један од основних циљева социјалне политике, обезбеђивање инклузивног развоја друштва. У том смислу, сматра да је неопходно боље повезивање политике образовања и социјалне заштите.

 Указала је на то да решења за побољшање положаја деце из осетљивих група и деце из сиромашних и једнородитељских породица не могу бити иста за све. Стога је неопходно да мере буду довољно флексибилне, али и добро осмишљене, тако да у себи спајају праведност и ефикасност.

 **Ана Јовановић**, председница Удружења Јелек, своје излагање започела је постављањем три питања: која је то група људи у Србији, која је угрожена категорија, а чији тачан број се не зна, јер се о њој не води посебна евиденција унутар система социјалне заштите; која је то група људи у Србији за коју је Уставом предвиђена заштита државе, али која ту заштиту не добија; која је то група људи којој је неопходно обезбедити психолошку и финансијску помоћ, како би било очувано биолошко језгро породице. Рекла је да је одговор на сва три питања – самохрани родитељ. Истакла је да су проблеми са којима се ова категорија грађана свакодневно сусреће, а који директно доводе до сиромаштва у економском, социјалном и сваком другом погледу, многобројни и најчешће се не јављају појединачно. У те проблеме спадају и непостојање јединствене базе података о броју и положају самохраних родитеља у Републици Србији, као и мали број истраживања која се баве овом проблематиком (иако међу истраживањима која се баве сиромаштвом, ризиком од сиромаштва и социјалном искљученошћу, самохрани родитељи јесу препознати као једна од најугроженијих категорија становништва). Једно од таквих истраживања је „Праћење социјалне искључености у Србији“, у коме су самохрани родитељи, према типу домаћинства, препознати као једна од две категорије која је највише изложена ризику од сиромаштва. Истакла је да је највећи број самохраних родитеља незапослен, уз тенденцију раста, о чему сведоче и подаци Националне службе за запошљавање.

 Када се говори о самохраним родитељима, у већини случајева се ради о припадницима циљне групе без социјалног, психолошког и економског капацитета да се успешно интегришу у систем и да се умрежавају ради побољшања свог положаја. Истакла је да један од разлога што ова категорија становништва не ужива заштиту која јој по Уставу припада, јесте тај што у оквиру нашег законодавства појмови „самохрани родитељ“ и „једнородитељска породица“ нису јасно дефинисани. Самим тим, у оквиру система социјалне заштите, врши се дискриминација појединих подкатегорија социјално угрожених самохраних родитеља, приликом остваривања законом загарантнованих права, доступних по основу самохраности.

 Рекла је да поред низа материјалних и егзистенцијалних проблема, један од највећих са којима се свакодневно суочавају самохрани родитељи јесте непостојање довољне системске подршке за психосоцијално оснаживање породице у ризику.

 Истакла је да стереотипи и предрасуде културолошке природе, такође представљају препреку за укључивање самохраних родитеља у друштвене токове.

 У закључку је навела да се проблеми самохраних родитеља крећу од економских (где спадају незапосленост или лоше плаћени послови и немогућност за обезбеђивање голе егзистенције), до нерешених стамбених питања, неадекватне здравствене заштите, лоше исхране, недоступности ресурса и немогућности за личну афирмацију или професионалну надоградњу, дошколовавање и сл.

 Због свега изнетог, тим Јелека је у сарадњи са стручним лицима и удружењима самохраних родитеља, израдио иницијативу за измену и допуну закона и покретање пакета програма за финансијско и психосоцијално оснаживање самохраних родитеља. Овом иницијативом, залажу се за: јасно дефинисање категорије самохраних родитеља и једнородитељских породица, јачање капацитета биолошке породице кроз доступност психосоцијалних и финансијских програма и обезбеђивање бољих услова и законских регулатива за запошљавање самохраних родитеља.

 Рекла је да је много примера који осликавају проблеме са којима се самохрани родитељи свакодневно суочавају, али да је важно знати да улагање у подршку самохраним родитељима представља превенцију, исплатљивију од санирања последица које настају услед небриге о овој угроженој категорији. Истакла је да заједничким деловањем можемо и морамо да предузмемо конкретне кораке у обезбеђивању бољег сутра за једнородитељске породице. Сматра да би један од корака био и организовање јавног слушања на ову тему у Народној скупштини.

 **Драгана Соћанин**, председница Удружења Родитељ, рекла је да се ово удружење већ седам година бави проблемима родитеља. Прошле године је удружење, заједно са Отвореним клубом из Ниша, представило анализу финансијске подршке породицама са децом, кроз анализу закона, постојећих трансфера, мера подршке, као и анализу тога на кога се оне односе и шта у вези са овим мерама представља проблем. Истакла је да за годину и по дана постојања овог документа, није добијен ни један одговор, нити потврда да би одређено понуђено решење могло да заживи у пракси. Сматра да борба против сиромаштва мора бити вишедимензионала и паралелна. Она захтева финансијску подршку породици, али је изузетно важно удруживање с интегрисаним услугама у заједници, које би требало да почну од рођења, осигуравајући очување здравља детета и правовремено и пуно укључивање у систем образовања.

 Колико је образовање важно, показала је на примеру, рекавши да је Удружење Родитељ, у сарадњи с УНИЦЕФ-ом, прошле године покренуло Центар за рани развој, чије постојање има за циљ пре свега подизање родитељских компетенција. Нагласила је да око 98% деце, од рођења до 6,5 година која заједно са родитељима долазе на овај програм, не посећује ни једну другу активност. Наиме деци из сиромашних породица су многе активности у заједници недоступне, управо због тога што коштају, а с обзиром на овакву ускраћеност, деца немају прилике да развију свој пуни потенцијал.

 Нагласила је да за смањење сиромаштва деце и породица са децом, сами трансфери нису довољни, већ је неопходно њихово увезивање с услугама.

 Говорећи о проблему незапослености родитеља, рекла је да је велики проценат незапослених пре свега мајки, услед дискриминације по основу материнства.

 Указала је да позиви и жалбе које ово удружење свакодневно добија од самохраних родитеља, у великој мери односе се на непостојање конкретних мера подршке које би се односиле на њих по основу категорије самохраности, или категорије једнородитељске породице. Истакла је да доказивање самохраности подразумева обимну администрацију и да самохраним родитељима не смета „етикетирање“, већ да је за њих више понижавајуће подношење доказа о томе, чему је обавезно да присуствују и два сведока.

 Поменула је и проблем алиментације, која представља кочницу за остваривање права на дечији додатак, уколико постоји на папиру, а самохрани родитељ је у пракси не остварује. Ово такође подразумева додатно административно оптерећење, односно прикупљање папира и обилажење шалтера. Рекла је да на овај начин друштво самохране родитеље поставља као жртве система, који би требало да буде у служби грађана, а не обратно.

 Говорећи о могућностима коришћења постојећих ресурса, дала је пример дечијег додатка, истакавши да би требало размотрити критеријуме за његово добијање, као и да ли га добијају они којима је најпотребнији и видети на који начин би се новац који се сад издваја за дечији додатак, могао ефикасније искористити.

 Поменула је Стратегију за подстицај рађања, за коју сматра да је својевремено имала велики потенцијал, али који нажалост није препознат. Стратегија је предвидела помоћ родитељима и у погледу снижавања психолошке цене родитељства, кроз локалне сервисе подршке у које је неопходно уложити једном, после чега постају самоодрживи и нискобуџетни, а одржавају се уз помоћ локалних самоуправа. Истакла је да је овде велики проблем тај што јединице локалне самоуправе нису спремне да уложе у своју заједницу. Рекла је да је Београд можда и најпроблематичнији у овом смислу, јер његове општине не делују као јединице локалних самоуправа, па се сваки проблем пребацује на ниво града.

 На крају је нагласила да је кад су самохрани родитељи у питању, потребно ургентно деловање друштва и државе, како сви документи и стратегије који су донети, не би остали само мртво слово на папиру.

 **Др Ивана Стевановић**, директорка Центра за права детета, рекла је да кад се говори о апсолутном сиромаштву, деца испод 13. године представљају најугроженију категорију становништва. Желела је да говори о праву детета на живот, опстанак и развој, као основном људском праву и у вези са тим, о ресурсима, односно о начинима коришћења ресурса које имамо на располагању. С обзиром на то да у нашој држави не постоји програмски буџет, већ секторски буџети, рекла је да је немогуће направити анализу буџета по мери детета. Стога, истакла је, приоритет представља прелазак на програмски буџет, не само на нивоу државе, него пре свега на локалном нивоу, што би умногоме олакшало контролу трошења средстава.

 Кад је реч о непостојању независног мониторинга, рекла је да је врло охрабрујуће било форимирање Одбора за права детета у овом сазиву Народне скупштине. Међутим, подсетила је да до данас још увек није формирано координационо тело на нивоу Владе, које би се бавило мониторингом примене права детета. Истакла је да се сва истраживања која се баве мониторингом права детета и сиромаштвом уопште, односе управо на данас поменуте групе становништва, а то су најпре деца из ромских породица и деца која живе и раде на улици. Међутим, посебно је скренула пажњу на још једну значајну групу која данас није поменута, а угрожена је последицама сиромаштва – то су деца из руралних средина. Нагласила је да су овој деци многа права угрожена, а њихови родитељи чак нису ни информисани о томе која права имају.

 Поменула је питање права на издржавање, односно алиментацију, истакавши да ни једно дете не може бити лишено тог права, а родитељ не може бити лишен обавезе која из тог права проистиче, без обзира на то да ли је делимично ограничен у вршењу родитељског права, или је тога лишен. Поставила је питање одговорности државе у обезбеђивању тога да деца остваре ово своје право. Рекла је да је правни систем неефикасан, да поступци предуго трају, а да се висина алиментације не утврђује на прави начин. Сматра да новца има довољно, али да он не иде онима којима је најпотребнији, а истакла је и да се локалним плановима акције за децу готово нико више у Србији не бави, иако је управо то механизам за обезбеђивање буџета за децу.

 **Невена Петрушић**, повереница за заштиту равноправности, рекла је да је тема о којој је реч сложена, а да одговоре није лако наћи. У вези са питањем новца, рекла је да је важно шта се препознаје као приоритет, као и да ли се препознају адекватне мере за решавање циклуса проблема. Сложила се да је недопустиво да поступци у којима деца треба да остваре своје елементарно право – право на издржавање, трају толико дуго, као и да се не користе инструменти који постоје у закону, као што су привремене мере. Све ово је додатно отежано непостајањем система бесплатне правне помоћи у Србији. Стога је истакла да је неопходно поједина права која гарантује Породични закон, а која се односе на права детета, уредити тако да постану оперативна, уместо што постоје само на папиру.

 Подсетила је да се Србија већ дужи низ година налази у процесу развијања хранитељства, као доброг облика старања о деци. Међутим, рекла је да притужбе које Повереник за заштиту равноправности добија, указују на то да у многим случајевима, када би одређени кораци били предузети према сиромашним породицама у којима деца живе, у виду помоћи и подршке, она не би ни морала да буду измештена из својих биолошких породица. С друге стране, без предузимања неопходних мера, дете бива лишено једног од својих основних права – да живи са својом породицом, што сматра да законодавац свакако није имао у виду кад је обликовано хранитељство. Истакла је да би све овакве случајеве требало преиспитати, а на адекватан начин ојачати постојеће механизме за надзор.

 У дискусији су учествовали: Иван Бауер и Саша Стефановић.

 **Иван Бауер** је рекао да је данас реч о озбиљном социјалном проблему са којим се друштво суочава, па је сходно томе подсетио да ће држава у финансијској ситуацији у којој се тренутно налази, бити принуђена да смањује јавне расходе. Стога је истакао да идеја о повећавању социјалних трансфера у наредним годинама представља императив.

 Кад је у питању проблем алиментације, с обзиром на то да процеси у одређеним случајевима трају и по неколико година, поставио је питање шта се у међувремену дешава са дететом чији родитељ и у периоду док поступак траје, има обавезу издржавања детета. Изнео је иницијативу своје странке – Социјалдемократске партије Србије, која се односи на оснивање фондације за децу Србије. Рекао је да би једна од улога ове фондације била прикупљање средстава, која би се усмеравала категоријама деце и породица којима су потребна. Друга улога фонадације би била посредничка, односно саветодавна, у смислу указивања на то ко у одређеном тренутку има највећу потребу за средствима. Трећа улога би била решавање многобројних конкретних проблема, као што је нпр. обзбеђивање информација за самохране родитеље итд. Такође, извори финансирања фондације би могли да долазе и од средстава које држава стиче на основу кривичних пресуда о одузетој имовини, затим, од прихода који се остварују путем игара на срећу, смс донација итд. Изразио је наду да би оваква иницијатива могла да помогне макар једном делу деце да живе боље.

 **Саша Стефановић**, из Мреже организација за децу Србије, рекао је да овој мрежи припада 86 организација из целе Србије, које раде са децом, трудећи се да њихов положај што више унапреде. С обзиром на досадшњи рад Мреже, закључио је да је неопходно променити приступ и више се усредсредити на инвестирање у децу и породицу. Истакао је да истраживања нису довољна, већ да је неопходно да постоји контакт са грађанима и увид у конкретне ситуације и проблеме са којима се ови грађани свакодневно суочавају, што сматра да ове организације имају.

 У вези са предлогом Ивана Бауера, изнео је мишљење да би фонд био боље решење од фондације. Сматра да је улога државе да обезбеди сигурност, безбедност, образовање и социјалну заштиту сиромашним грађанима. Осим тога, требало би најпре видети који ресурси већ постоје и на који начин се опредељују средства из постојећих буџетских фондова у појединим министарставима, као и који су ефекти улагања тог новца.

 Поменуо је Европску платформу за инвестирање у децу, која предвиђа евалуирање програма и сервиса у локалној заједници и рекао да би овакви добри примери требало да нам послуже да размишљамо о сличним могућностима у нашим локалним заједницама.

 **Љиљана Лучић** је на крају истакла да је данашња расправа била инспиративна за оба одбора. Рекла је да сви присутни знају, а поготово они који се дуги низ година баве питањима сиромаштва и унапређењем права деце, колико је важно приликом креирања и спровођења одређених политика, поседовати поуздане податке и истраживања. Стога је упозорила на чињеницу да у Србији последње две године не постоје званични подаци о кретању сиромаштва и истакла да без њих не може бити ни креирања озбиљних политика и мера које је неопходно предузимати.

 Седница је завршена у 13, 55 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак